
KONKURENCES PADOME

Elizabetes ielā 41/43, Rīga, LV-1010 ( Tālrunis 7282865 ( Fakss 7242141


L Ē M U M S

Rīgā

                                                                                                                    Nr. 38
                                                                                                                    (Prot. Nr.31, 5.§)

2002.gada 14.augustā.

Par lietas izpētes izbeigšanu

Lieta Nr.218/02/07/17

Par z/s “Ceļarāji” īpašnieka Ulda Bērmaņa 29.04.2002. iesniegumu

Konkurences padome 06.05.2002. saņēma Ventspils raj. Zlēku pag. z/s “Ceļarāji” (turpmāk tekstā – z/s “Ceļarāji”) īpašnieka Ulda Bērmaņa 29.04.2002. iesniegumu (turpmāk tekstā – Iesniegums) par iespējamo Konkurences likuma 18.panta pārkāpumu SIA “Skors” darbībās. Iesniegumā norādīts, ka SIA “Skors” piegādājusi k/s “Ventspils rajona patērētāju biedrība” veikalam Nr.60, SIA “Made” veikaliem Ventspilī, Talsu ielā 17 un Ventspilī, Lielajā prosp. 9 un i/u “Vēsma” veikalam Ventspilī, Lielajā prospektā 34 sekojošu produkciju – augsnes maisījums kaktusiem, universāls augsnes maisījums istabas un balkona augiem, augsnes maisījums palmām, dēstu augsne stādu audzēšanai, augsnes maisījums papardēm, tāda izskata iepakojumā, kādus lieto z/s “Ceļarāji” savas produkcijas – augsnes maisījums kaktusiem, universāls augsnes maisījums istabas un balkona augiem, augsnes maisījums palmām, dēstu augsne stādu audzēšanai, augsnes maisījums papardēm iesaiņošanai, – uz kuriem izmantots nosaukums “Ventspils raj. Zlēku pag., z/s “Ceļarāji””. U. Bērmanis nav piegādājis z/s “Ceļarāji” produkciju-augsnes maisījumus k/s “Ventspils rajona patērētāju biedrība” veikalam Nr.60 un i/u “Vēsma”, kā arī SIA “Skors”.

Iesniegumam pievienoti k/s “Ventspils rajona patērētāju biedrība” (turpmāk tekstā – Ventspils RPB) veikala Nr.60 30.01.2002. kvīts EKA čekam Nr.115817 precēm: “augsnes maisījuma kaktusiem 3 kg z/s “Ceļarāji”, universāls augsnes maisījums istabas un balkona augiem 4,5 kg SIA “Skors””, kā arī i/u “Vēsma” 01.02.2002. kvīts Nr.63564 precēm: “zeme papardēm saimn. “Ceļarāji””.

Z/s “Ceļarāji” īpašnieks U. Bērmanis arī saņēmis pretenzijas par SIA “Skors” piegādātās produkcijas-augsnes maisījumu kvalitāti SIA “Made” veikalos. 

Tādējādi SIA “Skors” nelikumīgi izmantojusi z/s “Ceļarāji” preču zīmi, kā arī SIA “Skors” darbību rezultātā - pircējiem uzskatot, ka nekvalitatīvas produkcijas ražotājs ir z/s “Ceļarāji”, z/s “Ceļarāji” var tikt nodarīti zaudējumi. 


Konkurences padome 12.06.2002., pamatojoties uz Ministru kabineta 13.06.1995. noteikumu Nr.154 “Administratīvo aktu procesa noteikumi” 59.punktu, pieņēma lēmumu (prot. Nr.22, 6.§) pagarināt Iesnieguma izskatīšanas laiku līdz sešiem mēnešiem.

Konkurences padomes birojs pieprasīja un saņēma papildus informāciju no SIA “Skors”, SIA “Made”, i/u “Vēsma”, k/s “Ventspils rajona patērētāju biedrība” par attiecīgās produkcijas-augsnes maisījumu piegādātājiem, tās iepakojuma izskatu un iespējamajām pretenzijām par augsnes maisījumu-produkcijas kvalitāti.

Konkurences padome, izvērtējusi Iesniegumā ietverto un papildus iegūto informāciju,

konstatēja:


Konkurences likuma 18.panta pirmā daļa nosaka, ka negodīga konkurence ir aizliegta. Saskaņā ar Konkurences likuma 18.panta otro daļu par negodīgu konkurenci uzskatāmas darbības, kuru rezultātā tiek pārkāpti normatīvie akti vai godīgas saimnieciskās darbības paražas un ir radusies vai varētu rasties konkurences kavēšana, ierobežošana vai deformēšana, un trešās daļas 2.punktu – negodīga konkurence var izpausties kā cita tirgus dalībnieka ražotās vai realizētās preces nosaukuma, ārējā izskata vai iepakojuma atdarināšana, preču zīmes izmantošana, ja tas var maldināt attiecībā uz preces izcelsmi un ja tā rezultātā ir radusies vai varētu rasties konkurences kavēšana, ierobežošana vai deformēšana.


Konkurences likuma pirmais pants nosaka, ka konkurenti ir divi vai vairāki tirgus dalībnieki, kas konkurē; tirgus dalībnieks ir fiziskā vai juridiskā persona, kura veic vai gatavojas veikt saimniecisko darbību Latvijas teritorijā.


Z/s “Ceļarāji” ir LR Uzņēmumu reģistrā 17.04.1995. reģistrēts individuālais uzņēmums (reģ. Nr.120100547), kuras īpašniece līdz 11.10.2001. bija Ingūna Bērmane. Z/s “Ceļarāji” īpašnieks no 11.10.2001. ir Uldis Bērmanis.


Z/s “Ceļarāji” ražo sekojošu produkciju: augsnes maisījums kaktusiem, universāls augsnes maisījums istabas un balkona augiem, augsnes maisījums palmām, dēstu augsne stādu audzēšanai, augsnes maisījums papardēm, un piegādā tos realizācijai mazumtirdzniecībā Latvijā.


SIA “Skors” ir 13.03.2000. LR Uzņēmumu reģistrā reģistrēta (reģ. Nr.120301387) uzņēmējsabiedrība, kuras galvenie darbības veidi ir kūdras ieguve un aglomerācija, vairumtirdzniecība u.c. statūtos paredzētā darbība. SIA “Skors” dalībniece no 20.10.2000. un izpilddirektore no 09.11.2000. ir Inguna Bērmane.


Saskaņā ar SIA “Skors” sniegto informāciju SIA “Skors” kopš 20.10.2000. ražo sekojošu produkciju: augsnes maisījums kaktusiem, universāls augsnes maisījums istabas un balkona augiem, augsnes maisījums palmām, dēstu augsne, augsnes maisījums papardēm, kūdras maisījums un piegādāja to realizācijai mazumtirdzniecības veikalos Latvijā, t.sk. SIA “Made”, i/u “Vēsma”, k/s “Ventspils rajona patērētāju biedrība”.


Tādējādi z/s “Ceļarāji” un SIA “Skors” uzskatāmi par augsnes maisījumu ražošanas un realizācijas tirgus dalībniekiem un konkurentiem Konkurences likuma 1.panta izpratnē.

Konkurences padome 16.05.2002. saņēma (Konkurences padomē saņemtā dok. Nr.234) LR Patentu valdes 15.05.2002. vēstuli Nr.105.1/117N (uz Konkurences padomes biroja 14.05.2002. vēstuli Nr.7-410), saskaņā ar kuru līdz 16.05.2002. z/s “Ceļarāji” īpašnieks U. Bērmanis 20.02.2002. iesniedzis reģistrācijas pieteikumus šādām figurālajām preču zīmēm: augsnes maisījums palmām, universāls augsnes maisījums istabas un balkona augiem, augsnes maisījums kaktusiem, dēstu augsne stādu audzēšanai, augsnes maisījums papardēm. Minētās preču zīmes ietver norādi “Zlēku pagasts, z/s “Ceļarāji””.


Konkurences padome 30.05.2002. saņēma (Konkurences padomē saņemtā dok. Nr.267, uz Konkurences padomes biroja 15.05.2002. vēstuli Nr.7-418) SIA “Skors” 29.05.2002. vēstuli (tai pievienoti augsnes maisījumu – dēstu augsne stādu audzēšanai (4,5 kg), universāls augsnes maisījums istabas un balkona augiem (2,5 kg un 4,5 kg), kūdras maisījums ar jūras mēsliem stādu audzēšanai (10 l) iepakojumu paraugi). No SIA “Skors” atbildes vēstulē un LR Patentu valdes sniegtās informācijas redzams, ka SIA “Skors” ražo un realizē tādus pašus augsnes maisījumus, izmantojot to iesaiņošanai tāda paša izskata iepakojuma maisiņus kā z/s “Ceļarāji”, uz kuriem izvietota norāde “SIA “Skors” Ventspils”, kas izvietota analoģiski uz z/s “Ceļarāji” produkcijas iepakojuma maisiņiem redzamajai norādei “Ventspils raj. Zlēku pag. z/s “Ceļarāji”.


Saskaņā ar 20.10.2000. Pieņemšanas-nodošanas aktu un tā Pielikumu Nr.01 z/s “Ceļarāji” īpašniece I. Bērmane nodevusi SIA “Skors” augsnes maisījumu – universāls augsnes maisījums istabas un balkona augiem, dēstu augsne, augsnes maisījums kaktusiem, augsnes maisījums papardēm, augsnes maisījums palmām iepakojumu apdruku klišejas, kas ietver norādi “Ventspils raj. Zlēku pag., z/s “Ceļarāji””, “ar tiesībām patentēt dizainu un izmantot SIA “Skors” saimnieciskajai darbībai”, kā arī apdrukātus augsnes maisījumu iepakojuma maisiņus ar z/s “Ceļarāji” preču zīmi augsnes maisījums kaktusiem (3000 gab.), augsnes maisījums papardēm (3000 gab.), augsnes maisījums palmām (3000 gab.), kūdras substrāts tomātiem un gurķiem (3000 gab.). Tādējādi augsnes maisījumu produkcijas iepakojumus, kas ietver norādi “Ventspils raj. Zlēju pag. Z/s “Ceļarāji””, bija tiesības izmantot gan z/s “Ceļarāji”, gan ar z/s “Ceļarāji” piekrišanu – SIA “Skors”.


Saskaņā ar Iesniegumā ietverto un papildus iegūto informāciju z/s “Ceļarāji” īpašniece I. Bērmane 11.09.2001. noslēdza vienošanos ar U. Bērmani par to, ka I. Bērmane pārdod z/s “Ceļarāji”, kā arī nodod “visas likumā paredzētās saistības un pienākumus” U. Bērmanim, kā arī nodeva vairākus simtus jau izgatavotu un iepakotu produkciju-augsnes maisījumus.


SIA “Skors” no 11.09.2001. produkciju-augsnes maisījumu iepakojuma maisiņus ar z/s “Ceļarāji” nosaukumu neizmanto, proti, tirdzniecības vietās atrodas līdz 29.04.2002. nerealizētā SIA “Skors” piegādātā produkcija-augsnes maisījumi ar norādi “Ventspils raj. Zlēku pag., z/s “Ceļarāji””.


Konkurences padome 10.07.2002. saņēma (Konkurences padomē saņemtā dok. Nr.348) k/s “Ventspils rajona Patērētāju biedrība” 08.70.2002. atbildes vēstuli Nr.02-196 (uz Konkurences padomes biroja 15.05.2002. vēstuli Nr.7-420), kurā paskaidrots, ka Ventspils RPB veikals Nr.60 ar SIA “Skors” sadarbojās 2000.gadā. Ventspils RPB veikals Nr.60 saņem un realizē augsnes maisījumus no vairākiem piegādātājiem, t.sk. no SIA “Skors” – augsnes maisījumu kaktusiem, universālu augsnes maisījumu balkona augiem, istabas puķēm (23.06.2001. Preču pavadzīme-rēķins Nr.579056 un 17.09.2001., Nr.579100), dēstu augsne. No z/s “Ceļarāji” piedāvātās produkcijas Ventspils RPB veikals Nr.60 realizē kūdras substrātu gurķiem un tomātiem. Ventspils RPB veikals Nr.60 nav saņēmis pircēju sūdzības par Produkcijas kvalitāti, un Ventspils RPB nav iemesla mainīt pašreizējo augsnes maisījumu realizēšanas praksi, kas, ņemot vērā Ventspils RPB sadarbību ar SIA “Skors”, nav saistāma ar z/s “Ceļarāji” īpašnieku maiņu.


Konkurences padome 14.08.2002. saņēma (Konkurences padomē saņemtā dok. nr.433) SIA “Made” 08.07.2002. vēstuli Nr.5/2002 Atbilde pieprasītajai informācijai (uz Konkurences padomes biroja 15.05.2002. vēstuli Nr.7-421), kurā norādīts, ka SIA “Made” laika periodā no 2001.gada novembra nav realizējusi SIA “Skors” piegādātu produkciju-augsnes maisījumus, bet uz SIA “Skors” 27.02.2002. un 28.06.2002. piegādātās produkcijas nav minēts z/s “Ceļarāji” nosaukums. SIA “Made” nav saņēmusi pretenzijas par tās realizētās produkcijas-augsnes maisījumu kvalitāti.

Konkurences padome 15.07.2002. saņēma (Konkurences padomē saņemtā dok. Nr.359) i/u “Vēsma” 10.07.2002. vēstuli (uz Konkurences padomes biroja 15.05.2002. vēstuli Nr.7-419), kurā paskaidrots, ka i/u “Vēsma” realizē tikai SIA “Skors” produkciju-augsnes maisījumus, t.sk. no 2001.gada novembra līdz 10.07.2002. I/u “Vēsma” nav saņēmis pretenzijas par SIA “Skors” piegādāto produkciju.

SIA “Skors” komercdarbības rezultātā nav radušies apstākļi, kas varētu deformēt konkurenci konkrētajā tirgū, tādējādi SIA “Skors” darbībās nav Konkurences likuma 18.panta otrās daļas un trešās daļas 2.punkta pārkāpuma.


Konkurences padome, pamatojoties uz minēto un Konkurences likuma 8.panta pirmās daļas 2.punktu un 18.panta pirmo, otro daļu un trešās daļas 2.punktu,

nolēma:

izbeigt lietas Nr.218/02/07/17 izpēti.


Konkurences padomes lēmums ir pārsūdzams Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā personas uzzināja vai tai vajadzēja uzzināt par pieņemto lēmumu saskaņā ar 04.10.2001. Konkurences likuma 8.panta otro daļu, Civilprocesa likuma Pārejas noteikumu 1.punktu un LR Civilprocesa kodeksa 24-A nodaļu.

Priekšsēdētājs 








P. Vilks

